หนูอายุ17ปี เพศหญิง มีโรคภูมิเเพ้เกสรดอกไม้ มีอาการปวดท้องตอนมีประจำเดือน ปวดหน่วงเเละบิดตรงท้องน้อย ปวดมากขึ้นทุกๆเดือน ปกติหนูจะกินยาพอนสเเตนเมื่อมีอาการปวด เเต่ไม่หาย หยุดกินมาเป็นเวลา2เดือน หนูเจ็บมากขึ้นเรื่อยๆจากเดือนก่อนๆ ต้องไปตรวจมั้ยคะ ถ้าไปตรวจต้องตรวจอะไรคะ ติดต่อโรคอะไรคะ ช่วยด้วยนะคะ หนูปวดมากๆ
สวัสดีค่ะ อาการปวดประจำเดือนเป็นอาการที่เกิดขึ้นได้ตามปกติในผู้หญิง โดยการปวดประจำเดือนจะปวดมากในช่วง 1-2 วันแรกของรอบเดือน จากนั้นจะค่อยๆทุเลาลง และไม่ปวดมากขึ้นในแต่ละรอบเดือนหากปวดนานต่อเนื่องเกิน 2 วันร่วมกับปวดมากขึ้นเรื่อยๆในแต่ละรอบเดือน อาจจะมีสาเหตุที่ต้องหาต่อไปเช่น การมีเนื้องอกมดลูก เยื่อบุโพรงมดลูกเจริญขึ้นผิดที่ การมีซีสต์(ถุงน้ำ)ที่รังไข่ โดยเฉพาะช็อกโกแลตซีสต์ ซึ่งเกิดจากเซลล์เยื่อบุมดลูกเจริญผิดที่ไปที่รังไข่และก่อตัวเป็นถุงน้ำ หรือเกิดจากการมีมดลูกอักเสบ หรืออุ้งเชิงกรานอักเสบ เป็นต้นโดยควรไปพบแพทย์เพื่อตรวจเพิ่มเติมต่อไป แจ้งแพทย์อย่างที่เขียนมาได้ อาจเป็นแพทย์ทั่วไปหรือสูตินรีแพทย์ การตรวจมีตั้งแต่ตรวจร่างกายหรือทำอัลตราซาวน์หน้าท้อง เบื้องต้นรับประทานยาแก้ปวดเพื่อบรรเทาอาการ ประคบอุ่น งดการทำงานหนัก งดการมีเพศสัมพันธ์ไปก่อน